Il-Prim Ministru Robert Abela qal li kien hemm qbil unanimu fil-kabinett, u anke mal-awtoritajiet tas-saħħa, dwar il-miżuri li tħabbru l-Ħamis, u ġew irfinuti l-Ġimgha, għal persuni vulnerabbli. Dr Abela qal li din is-sitwazzjoni bla preċedent u l-miżuri li jitħabbru jridu jsiru skond ix-xenarju fil-qasam mediku, iżda jittieħdu ukoll mingħajr suppervja, anke wara li l-gvern jisma’ u jagħti każ il-ħtiġijiet ta’ sezzjonijiet tal-poplu. Il-Prim Ministru wissa kontra li din l-kwistjoni tiġi politiċizzata b’messaġġi partiġġjani u popolisti. Dr Abela qal li l-pandemija tal-coronavirus tingħeleb bis-sagrifiċċju ta’ kulħadd. Wera sodisfazzjon li l-maġġoranza qed jobdu d-direttivi tal-awtoritajiet tas-saħħa u appella biex in-nies jibqgħu viġilanti u jimxu mal-istruzzjonijiet tal-awtoritajiet tas-saħħa. Intervistat fuq One Radio, il-Prim Ministru spjega li d-deċiżjonijiet li ħabbar nhar il-Ġimgħa ġew maqbula mal-awtoritajiet tas-saħħa u b’mod unanimu ġew approvati mill-kabinett, li l-Ġimgħa li għaddiet iltaqa’ tliet darbiet. Żied jgħid li f’dis-sitwazzjoni bla preċedent, il-Gvern jimxi dejjem mal-parir xjentifiku u aġġusta fejn ikun hemm bżonn. Huwa appella biex il-persuni li jgħixu mal-anzjani u persuni vurnerabbli jagħmlu l-almu tagħhom biex isegwu d-direttivi tal-awtoritajiet tas-saħħa, fosthom li jżommu d-distanza anke meta jkunu fid-dar tal-għeżież tagħhom. Dr Abela qal li huwa kburi li l-Għaqda Dinija tas-Saħħa tat ċertifikat ta’ eċċellenza lill-pajjiżna u ddeskrivitu bħala mudell fil-mod kif l-awtoritajiet Maltin wieġbu għall-pandemija tal-Covid19. Qal li mill-bidunett, il-gvern segwa l-pariri xjentifiċi u mexa b’mod prudenti, mingħajr ma ordna miżuri estremi biex jevita li l-poplu jkun xeba u ma jobdix f’mumenti kruċjali jekk ikun meħtieġ li jiddaħħlu restrizzjonijet iżjed iebsin. Dwar il-pakkett finanzjarju biex itaffi l-effetti ekonomici tal-pandemija, il-Prim Ministru qal li dan qed jiswa lil-Gvern €70 miljun fix-xahar u huwa għaxar darbiet ikbar mill-pakkett li kien ta gvern Nazzjonalista fil-kriżi tal-2009. Qal li dan il-pakkett, bil-kuntrarju ta’ dak li qed jgħid il-Partit Nazzjonalista, ser jgħin 110,000 ħaddiem u ser jgħin l-aktar lill-ħaddiema bl-inqas paga, waqt li bil-proposti tal-Partit Nazzjonalista dawn kienu ser jispiċċaw b’anqas flus f’idejhom. Żied jgħid li l-Gvern għandu ruħ soċjali u mhux ser jixxaħħaħ mal-ħaddiema. Il-Prim Ministru qal li ’l quddiem jitħabbru aktar miżuri wara tal-patt soċjali storiku maqbul mal-imsieħba kollha fl-MCESD. Il-Prim Ministru qal li l-pakkett finanzjarju jirrifletti l-vot ta’ fiduċja li għandu l-gvern fl-impjegati, in-negozji u l-ħaddiema kollha Maltin. Qal li l-gvern qed jieħu d-deċiżjonijiet b’għaqal u l-istrateġija ekonomika qed taħseb ukoll għal meta l-pandemija tkun għaddiet u jibda jiffaċċja r-riperkussjonijiet ekonomiċi ikkaġunati minħabba l-Covid 19.